Cape Women's Agricultural Association | Vroue Landbouvereniging van Kaapland - Page 12
Geurige afskop vir die jaar
Sirkel: Noord-KarooTak: Victoria-WesBeriggewer: Elize PerrinDatum: 18 Januarie 2014
Alhoewel Madiba na ons as 'n reënboognasie verwys het, is daar tydens opening na SA verwys as 'n Potpourri nasie. Potpourri is nie net kleurvol nie, maar het ook 'n aangename geur en dit is die opdrag van 2 Kor.2:14. Ons moet 'n aangename geur versprei: in ons land en in die dorp waar ons woon.
Na opening het Patrick Botha, 'n loodgieter, waterbesparingswenke met die dames gedeel. Eenvoudige dingetjies soos om jou vistenkwater op plante te gebruik, of om 'n kraan styf toe te draai, kan 'n groot verskil in waterverbruik maak. Indien jy wil uitvind of jou toilet lek, gooi koekkleursel in die bak. As dit deurloop sonder dat die toilet getrek is, is daar 'n lek.
Maggie Hugo het vir die dames gewys hoe om 'n tweeliter koeldrankbottel in 'n toiletpapierhouer te omskep. 'n Melkkannetjie is ook met bietjie knipwerk verander in 'n skoppie. Laastens is ook gewys hoe 'n stortkeppie gebruik kan word om skoene te verpak wanneer jy gaan reis.
Bogenoemde is opgevolg deur Thabeko Gqagqa en Hazel Arens wat die dames meer vertel het oor die AmaXhosa se tradisies. 'n Bok speel 'n baie belangrike rol in hulle kulturele tradisies. Die geslag en ouderdom van die bok moet aanpas by die geslag en ouderdom van die persoon vir wie die ritueel gehou word. 'n Kraal is ook vir hulle baie belangrik, want dit is daar waar hulle met die voorvaders kommunikeer.
Joan Human het gesels oor die streng vereistes/wetgewing wat gevolg moet word wanneer jagters op 'n plaas ontvang word. Dit is onder andere belangrik dat die jagters vuurwapen- en jaglisensies het. Die plase moet ook aan die regte omheiningsvereistes voldoen; die wild op die plaas bepaal hoe hoog en watter soort omheining gebruik moet word.
Voor teetyd het Ande Olivier 'n demonstrasie gehou oor hoe om 'n skulpie muurbehangsel te maak. Na tee is sekere sake bespreek en die maandelikse verrassingsmandjie is deur Rina Gravett gewen.
Die persone wat by Vic-Wes se Potpourri vergadering opgetree het: LNR Hazel Arens, Maggie Hugo, Patrick Botha, Ande Olivier, Thabeko Gqagqa en Joan Human.
Alexandria tak se afskop vir 2014!
Sirkel: MiddellandTak: AlexandriaProtefeule: Landbou en TuinbouBeriggewer: Dina ErasmusDatum: 16/01/14
Wat `n klomp bedrywige vrouens op een plek saam! Ons was amper voltallig en boonop vereer met `n paar besoekers vir die oggend.
Die deelname is prettig en indrukwekkend. Die takkompetisie was skons & fotografie. Die huiswerk afdeling bewys dat niemand op hulle louere rus nie. Die breiblokke vir KANSa vorder goed. Konferensie-artikels, naamlik mosaïek en die engelfiguur word ook ingeskryf.
Ons is hard besig om voor te berei vir die Konferensie te Port Alfred vroeg in Maart 2014.
Linda, sameroeper van die Landbou en Tuinbou studierigting, lig ons in oor die boom van die jaar, naamlik die Laventelboom. Dit is halfbladwisselend tot immergroen in `n rypvrye area. Die boom groei tot 14m, is gewild as `n straat- of kleintuin boom. Dit kom voor vanaf Zimbabwe tot KwaZulu-Natal, maar behoort goed aan te pas in die Oos-Kaap, mits dit teen die wind beskerm word.
Teetyd is gewoonlik baie aangenaam, met `n koppie tee of koffie en iets te eet, en dan nog te gesels met `n VLV-vriendin is mos net baie lekker.
Ons besoek Chicory SA te Alexandria, waar ons baie insiggewende inligting ontvang.
Sigorei, wat `n wortelgewas is, is familie van die sonneblom. Dit is voordelig vir die spysverteringstelsel. Dit word gebruik in koffie, dierekos en ontbytkosse. Na die droging- en roosterproses bestaan dit hoofsaaklik uit fruktose, proteïen en natuurlike vessel. Dit is `n hulpmiddel om die liggaam te reinig van oksidante. Die voordeel is dat dit geen kafeїen of perserveermiddels bevat nie.